Det var en stor dag for Stavanger konserthus da de kunne sprette nyheten om at Spellemannprisen blir flyttet til byen. Norges gjeveste musikkpris skal deles ut i Stavanger de neste tre årene, og konserthuset har sikret seg opsjon på de neste tre.
For at Spellemann skal bli mer enn en festkveld har konserthuset, Spellemann AS og Stavanger kommune gått sammen om å lage det som har arbeidstittelen "Spellemanndagene": Et større og utvidet opplegg - gjennomføring av et seminar for musikkbransjen, samt et utvidet konsertprogram på utvalgte klubbscener, fredag 22. mars, dagen før selve prisutdelingen. Prislappen for "Spellemanndagene" er drøye 2,3 millioner kroner. Av disse anbefaler kultursjefen at kommunen bidrar med 500.000. 250.000 kroner fra kulturbudsjettet og 250.000 fra rådmannen.